**SAVJET RTCG**

**Ombudsman RTCG**

Podgorica, 12. 12. 2024.

**Predmet:** Zapisnik i mišljenje ombudsmana, na prigovor od 04. 12. 2024. koji je uputio **Bozidar Vujicic NV Gradjanska akcija**.

Povod za dostavljanje prigovora je postupanje uredništva RTCG u postupku odlučivanja i sprovođenja usvojenih sugestija na Nacrt PPPRTCG za 2024. i 2025. godinu.

**OPIS PRIMJEDBE/PRIGOVORA**

Poštovani, podnosim prigovor na Izvještaj o sprovedenoj javnoj raspravi na Nacrt PPPRTCG za 2025. godinu od 03.12.2024. godine.

Iz izvještaja se vidi da je uredništvo prihvatilo sugestiju NU Građanska akcija na Nacrt PPPRTCG za 2024. godinu, da se na Prvom programu u najgledanijim informativnim emisijama obradi tema u vezi biračkog prava građana, određenog Ustavom Crne Gore. Do dana podnošenja ovog prigovora uredništvo nije ispoštovalo usvojenu sugestiju, da će temu obraditi u nekoj od informativnih prajmtajm emisija.

Dana 09.11.2024. godine podnio sam predlog na Nacrt PPPRTCG za 2025. godinu, da se prvo ispoštuje obaveza uredništva iz Izvještaja na Nacrt PPPRTCG za 2024. godinu i da se u Nacrtu PPPRTCG za 2025. godinu, u jednoj emisiji Argumenti, obradi tema u vezi biračkog prava građana, kako bi se građani informisali o temeljnom ljudskom pravu, koje ne mogu da ostvare, jer ne biraju predstavnike nego izborne liste a partija raspoređuje mandate kandidatima na izbornoj listi. Uredništvo nije prihvatilo sugestiju uz obrazloženje da se tema " otvorene izborne liste” obrađuje svake godine u emisiji Okrugli sto na Parlamentarnom kanalu, čime su jasno priznali da nisu ispoštovali svoju odluku o prihvatanju sugestije da se na Prvom programu u najgledanijoj informativnoj emisiji obradi tema biračo pravo građana Crne Gore. Sugestiju koju su usvojili na Nacrt PPPRTCG za 2024. godinu i nisu ispoštovali, sada sličnu sugestiju koju sam podnio ne žele da usvoje. Navedeno postupanje uredništva ukazuje na elementarno nepoštovanje građana, koji koriste zakonsku mogućnost da podnose predloge na janoj raspravi na Nacrt PPPRTCG, zbog čega se gubi povjerenje građana u institut javne rasprave, što pokazuje izvještaj sa javne rasprave na Nacrt PPPRTCG za 2025. godinu na koju su pristugla samo tri predloga, od kojih se predlog u vezi biračkog prava odbacuje, isovjetan predlog na Nacrt PPPRTCG za 2024. godinu je prihvaćen ali samovoljom uredništva još uvijek nije realizovan, onako kako je prihvaćen. Zbog mog insistiranja da se realizuje kako je i prihvaćen, sada je odbijen uz obrazloženje koje ne odgovara načinu kako je predlog usvojen.

Predlažem da preduzmete zakonska ovlašćenja kako bi se preuzete obaveze uredništva realizovala na način kako je uredništvo preuzelo obavezu , kako bi se dijelom povratilo povjerenje građana u institut javne rasprave i kako bi na sledećeoj javnoj raspravi uzeo učešće veći broj građana Crne Gore. Prvo da se realizuje preuzeta obaveza za 2024. godinu i do kraja godine realizuje tema biračko pravo građana na Prvom programu u najgledanijoj informativnoj emisiji u praj-tajmu jer se radi o informisanju građana u vezi najznačajnije društveno političke teme, koju nije do sada samoinicijativno prepoznao ni jedan urednik ali su spremni da izbjegnu svoju obavezu i na način da svjesno onemoguće građanima da u najgledajnijoj informativnoj emisiji na Prvom programu informišu građane o sistemskoj diskrikriminaciji i korupciji biračkog prava.

**ODGOVOR UREDNISTVA NA PRIGOVOR**

Nakon što smo detaljno sagledali prigovor koji je gospodin Vujičić uputio nakon završene javne rasprave u vezi sa predlogom Programsko produkcionog plana za 2025. godinu, a nakon koje je djelimično usvojen njegov predlog na taj tekst, navodimo sljedeće.

Gospodin Vujičić se poziva na njegov istovjetni predlog na PP plan za 2024. godinu navodeći da tada uvažena sugestija nije usvojena što nije tačno jer je emisija realizovana u programu javnog medijskog servisa . Čude i njegovi navodi da emisija nije realizovana jer je i on sam bio direktni učesnik. Podsjećamo njega, vas i javnost da je emisija sa traženom temom realizovana u 2022. 2023. i u 2024. godini, što smo naveli u odgovoru na njegov predlog na PP plan. Prva emisija je emitovana 09. 04. 2022. druga 10.05. 2023. a treća 28.02. 2024. godine takođe u 20 sati. Obje su emitovane u prajm tajm terminu na Trećem programu u okviru emisije Okrugli sto-parlament u studiju.

Javni medijski servis se u kontinuitetu bavi svim gorućim temama ne samo u večernjim prajm tajm emisijama već i u drugim programskim segmentima kako na Prvom tako i na ostalim programima RTCG-a.

Gospodin Vujičić je u više navrata gostovao i u drugim emisijama, poput Linka na istu temu. Ta tema se obrađivala i u dnevnim informativnim emisijama.

**ZAPISNIK OMBUDSMANA:**

PREDMET: Odbijanje prigovora u vezi sa obradom teme biračkog prava građanina (otvorene izborne liste)

Nakon što je razmotren prigovor gospodina Božidara Vujičića iz NVO Građanska akcija u vezi sa obradom teme biračkog prava građanina (otvorene izborne liste) u Programsko produkcionom planu RTCG-a, i nakon uvida u odgovor uredništva RTCG-a, utvrđeno je sledeće:

1. Činjenično stanje

Uredništvo RTCG-a je u odgovoru navelo da je pomenuta tema obrađivana u više navrata u prethodnim godinama. Precizirajući da su emisije na tu temu emitovane 9. aprila 2022., 10. maja 2023. i 28 februara 2024. godine u terminu od 20 sati u okviru emisije “Okrugli sto- parlament u studiju” na Parlamentarnom kanalu. Takodje, uredništvo potvrđuje da je tema pokrivena i u drugim programskim sadržajima, uključujući emisije “Link”. Prema navodima uredništva i gospodin Vujičić je bio učesnik u jednoj od ovih emisija.

1. Zaključak o prigovoru

S obzirom na to da je utvrđeno da je tema biračkog prava građanina (otvorene izborne liste) obrađena u skladu sa prethodno usvojenim sugestijama i da je gospodin Vujičić u više navrata bio učesnik tih programa, prigovor u vezi sa nepoštovanjem obaveza uredništva RTCG-a za 2024. godinu smatra se neosnovanim.

1. Preporuka za dalji rad

Imajući u vidu značaj teme biračkog prava građanina (otvorene izborne liste) za javnost, Ombudsman preporučuje da se i u 2025. godini ova tema nastavi obrađivati u rezličitim programskim formatima. Ombudsman takođe sugeriše da gospodin Vujičić, kao aktivni predstavnik građanskog sektora, bude uključen u programske sadržaje koji će pokrivati ovu temu.

Zaključak

Prigovor gospodina Božidara Vujičića se odbija kao neosnovan. Ujedno, Ombudsman poziva RTCG da nastavi da posvećuje pažnju temama od značaja za javnost, uz uključivanje svih relevantnih aktera u diskusije tokom 2025. godine.

U Podgorici
12.12.2024
Ombudsman RTCG
Ivan Ivanovic